b'\n_START_ARTICLE_\nMicha\xc5\x82 Kleofas Ogi\xc5\x84ski\n_START_SECTION_\nBiografi\n_START_PARAGRAPH_\nOgi\xc5\x84ski blev f\xc3\xb8dt i byen Guz\xc3\xb3w i \xc5\xbbyrard\xc3\xb3w Amt (i n\xc3\xa6rheden af Warszawa) i Konged\xc3\xb8mmet Polen, der var en del af Polen-Litauen. Hans far, Andrius, var en litauisk adelsmand og borgmester i byen Trakai i Litauen. Hans mor, Paula Paulina Szembek (1740-1797), var datter af den polske magnat Marek Szembek, hvis forf\xc3\xa6dre var \xc3\xb8strigere, og Yadviga Rudnicka, der nedstammede fra poloniserede litauiske indvandrere (navnet \xe2\x80\x99Rudnicka\xe2\x80\x99 er af litauisk oprindelse, men suffikset indikerer polonisering)._NEWLINE_Ogi\xc5\x84ski blev undervist i hjemmet og udviste store evner i musik og fremmedsprog. Han studerede sammen med J\xc3\xb3zef Koz\xc5\x82owski og fik senere violinundervisning af Giovanni Battista Viotti og Pierre Baillot._NEWLINE_Ogi\xc5\x84ski var r\xc3\xa5dgiver for kong Stanislav Poniatovski af Polen og st\xc3\xb8ttede ham i Sejmen i perioden 1788-1792. Efter 1790 fungerede han som ambassad\xc3\xb8r for Polen i Haag, Nederlandene, og som polsk diplomat i Konstantinopel og Paris. I 1793 blev han udpeget til skatmester i Litauen. Under Ko\xc5\x9bciuszko-opstanden i 1794 ledte Ogi\xc5\x84ski sin egen styrke. Da opstanden var blevet sl\xc3\xa5et ned, emigrerede han til Frankrig, hvor han s\xc3\xb8gte at opn\xc3\xa5 Napoleons st\xc3\xb8tte til den polske sag. Ogi\xc5\x84ski ans\xc3\xa5 dannelsen af Hertugd\xc3\xb8mmet Warszawa p\xc3\xa5 Napoleons foranledning som et skridt p\xc3\xa5 vejen til polsk selvst\xc3\xa6ndighed, og han dedikerede sin eneste opera, Zelis et Valcour, til Napoleon. Ogi\xc5\x84ski blev dog senere skuffet over Napoleon og opgav i 1810 sit politiske virke, hvorp\xc3\xa5 han vendte tilbage til Vilnius. Andrzej Jerzy Czartoryski introducerede ham for zar Alexander 1. af Rusland, som gjorde ham til en russisk senator. Ogi\xc5\x84ski pr\xc3\xb8vede forg\xc3\xa6ves at f\xc3\xa5 zaren til at genoprette den polske stat. I 1815 rejste Ogi\xc5\x84ski til udlandet; han d\xc3\xb8de i Firenze i 1833._NEWLINE_Som komponist er han bedst kendt for sin polon\xc3\xa6se Po\xc5\xbcegnanie Ojczyzny (\xe2\x80\x9dFarvel, Hjemland\xe2\x80\x9d), som han komponerede i anledning af sin udvandring til Vesteuropa efter den fejlslagne Ko\xc5\x9bciuszko-opstand.'